Document ID: 32010R1125

KOMISJONI MÄÄRUS (EL) nr 1125/2010,
3. detsember 2010,
millega määratakse kindlaks teravilja sekkumiskeskused ja muudetakse määrust (EÜ) nr 1173/2009
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 41 koostoimes artikliga 4,
ning arvestades järgmist:
(1)
Komisjoni 8. mai 2008. aasta määruse (EÜ) nr 428/2008 (millega määratakse kindlaks teravilja sekkumiskeskused) (2) I lisas on kehtestatud iga liikmesriigi jaoks sekkumiskeskused vastavalt teravilja liigile, välja arvatud kõva nisu kohta.
(2)
Komisjoni määruse (EÜ) nr 1173/2009 (3) lisas on loetletud määruse (EÜ) nr 670/2009 (4) artiklis 2 osutatud kõva nisu ja riisi sekkumiskeskused.
(3)
Komisjoni 11. detsembri 2009. aasta määrusega (EL) nr 1272/2009 (millega kehtestatakse nõukogu määruse (EÜ) nr 1234/2007 ühised üksikasjalikud rakenduseeskirjad seoses põllumajandustoodete kokkuostu ja müügiga riikliku sekkumise puhul) (5) on ette nähtud alates 2010/2011. turustusaastast kehtivad nõuded, mida tuleb täita teravilja sekkumiskeskuste ja ladustamiskohtade määramisel ja heakskiitmisel. Nende tingimuste hulgas on kõnealuse määruse artikli 3 lõike 1 punkti a alapunktis ii sätestatud, et iga sekkumiskeskuse väikseim laomaht on 20 000 tonni.
(4)
Alates 1. juulist 2010 tunnistatakse määrusega (EL) nr 1272/2009 kehtetuks määrus (EÜ) nr 670/2009 seoses teraviljaga.
(5)
Alates 1. juulist 2010 peavad vastavalt määruse (EÜ) nr 1234/2007 artiklile 41 määratud teravilja sekkumiskeskused täitma määruse (EL) nr 1272/2009 artiklites 2 ja 3 sätestatud nõudeid. Seepärast on asjakohane tühistada määrus (EÜ) nr 428/2008 ja muuta määrust (EÜ) nr 1173/2009.
(6)
Liikmesriigid on määruse (EÜ) nr 1272/2009 artikli 55 lõike 1 kohaselt edastanud komisjonile ühenduse õigusaktidega nõutavatele miinimumtingimustele vastavate sekkumiskeskuste loetelu nende tegelikuks määramiseks ja kõnealuste keskustega seotud ladustuskohtade loetelu. Juhul kui viljatootmise tase on madal või kui ühegi teravilja liigi osas ei prognoosita ülejäägi tekkimist ning kui sekkumist ei ole kasutatud märkimisväärse aja jooksul, ei ole teatavad liikmesriigid teravilja sekkumiskeskusi esitanud.
(7)
Selleks et tagada riikliku sekkumiskava tõhus rakendamine, peaks komisjon määrama sekkumiskeskused vastavalt nende geograafilisele asukohale ning avaldama kõnealuste keskustega seotud ladustuskohtade loetelu ja riikliku sekkumisega seotud ettevõtjate jaoks olulise teabe.
(8)
Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 1272/2009 artiklis 2 osutatud teravilja sekkumiskeskused on määratud käesoleva määruse lisas.
Sekkumiskeskusega seotud ladustuskohtade aadressid ning kõnealuseid sekkumiskeskusi ja ladustuskohti käsitlev üksikasjalik teave avaldatakse internetis (6).
Artikkel 2
Määrus (EÜ) nr 428/2008 tunnistatakse kehtetuks.
Määruse (EÜ) nr 1173/2009 lisa A osa jäetakse välja.
Artikkel 3
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. detsember 2010

Labels: 3
17
18